'n Apatiet is 'n lid van 'n groot familie minerale met die algemene formule Ca5(PO4)3X. Die apatiete word hoofsaaklik verdeel in drie erkende minerale: Fluorapatiet, die volopste vorm - X =F− Chloroapatiet - X =Cl− Hidroksielapatiet X =OH− Vervanging is nogtans ook vir kalsium moontlik (deur byv. Sr, Ba, Pb, Na) en vir fosfaat (deur HPO4, AsO4, VO4, SiO4 en CO3 ens.) Apatiet is die volopste fosfaatmineraal wat in feitelik alle soorte stollingsgesteentes gevind word. Soms is dit in pegmatiete of magmatiese neerslae gekonsentreer. Maar dit word ook in metamorfe gesteentes en as sekondêre mineraal in fosfaatgesteentes van sedimentêre oorsprong gevind. Onsuiwer apatietafsettings word fosfaatrots genoem en hulle is 'n belangrike grondstof wat vir kunsmis gebruik word asook vir vervaardiging van fosforsuur. Ongeveer 80% van die fosfaatproduksie in die wêreld kom van fosfaatrots (fosforiet). Daar word soms apatiet aangetref wat beduidende hoeveelhede lantaniede bevat en as erts daarvan gebruik kan word. Dit is dikwels 'n beter bron omdat dit nie-radioaktief is nie soos sommige tradisionele bronne van hierdie elemente.